Nové znenie
Predkladacia správa
 
Ministerstvo školstva SR predkladá predmetný materiál na základe bodu B.5. uznesenia vlády č. 1386/2002. Zo závažných  dôvodov spôsobených zložitosťou spôsobu poskytnutia finančných prostriedkov riešiteľom za rok 2002 a doteraz nevyriešených otázok financovania úloh podporovaných agentúrou, riaditeľ Agentúry na podporu vedy a techniky (ďalej len „agentúra“)  požiadal listom zo dňa 14. 3. 2003 ministra školstva o zabezpečenie odkladu termínu plnenia tohto uznesenia z 31. marca na 30. apríl 2003. Na základe žiadosti ministra školstva predseda vlády listom č. 1488/2003-PV zo dňa 3. 4. 2003 súhlasil s odkladom termínu.
Agentúra poskytuje z účelovo určených prostriedkov štátneho rozpočtu podporu tuzemským právnickým a tuzemským fyzickým osobám na riešenie nimi navrhovaných úloh výskumu a vývoja. Za tým účelom agentúra zverejnila 15. 3. 2002 výzvu na podávanie projektov s uzávierkou 30. 4. 2002. Rada agentúry v roku 2002 schválila na podporu úlohy výskumu a vývoja uvedené v tomto materiáli (príloha 1). Financovanie schválených úloh v r. 2002 bolo zabezpečené uznesením vlády č. 1386/2002 zo dňa 18. 12. 2002. 
Pre rok 2002 na zabezpečenie financovania úloh výskumu a vývoja schválených radou Agentúry na podporu vedy a techniky bola podľa zákona č. 303/1995 Z.z. o rozpočtových pravidlách v znení neskorších predpisov a Metodického pokynu Ministerstva financií SR pre implementáciu programového rozpočtovania vykonaná zmena programu 029 „Úlohy výskumu a vývoja podporované Agentúrou na podporu vedy a techniky“ v kapitole MŠ SR na medzirezortný program. Na základe uznesenia vlády č. 1386/2002 Ministerstvo financií SR vykonalo rozpočtové opatrenia na presun finančných prostriedkov z kapitoly MŠ SR do iných kapitol vo finančných objemoch schválených radou agentúry. 
V kapitolách MŠ SR, MZ SR, MP SR, MVRR SR a SAV sa financovanie úloh realizovalo v decembri 2002 až  januári roka 2003 a prebehlo bez závažnejších problémov. V kapitole MH SR je situácia zložitejšia. Agentúra poskytla MH SR všetky potrebné podklady vrátane súhlasu Úradu pre štátnu pomoc s poskytnutím štátnej pomoci. Napriek tomu nebola z organizačných dôvodov do konca marca 2003 poskytnutá schválená podpora na riešenie úloh žiadnemu subjektu, spadajúcemu do pôsobnosti MH SR.  Bod B.4. uznesenia vlády SR č. 1386/2002 bol tak splnený až 10. 4. 2003.
Prostriedky na riešenie úloh boli žiadateľom poskytnuté na prelome rokov 2002-2003. V mesiacoch február-marec 2003 vykonala agentúra kontrolu vecného riešenia a finančného plnenia schválených úloh. Na plné financovanie úloh v r. 2003 je potrebných 141 155 tis. Sk. Rozpočet agentúry na rok 2003, ktorý by mal umožniť nielen plnenie zmluvnych záväzkov voči riešiteľom schválených úloh, ale podľa štatútu agentúry podporiť aj nové projekty, bol schváleny vo výške 92 880 tis. Sk. Vzhľadom na značne zredukovaný rozpočet na rok 2003, bola agentúra po kontrole finančného čerpania prostriedkov nútená navrhnúť na pokračovanie riešenia všetkých úloh poskytnutie podpory zníženej v priemere na 65 % pôvodne schválenej výšky na rok 2003 (v celkovej výške 92 880 tis. Sk). Rada agentúry zvážila stav vecného riešenia a finančného plnenia úloh a schválila na svojom zasadaní dňa 6. marca 2003 poskytnutie podpory v uvedenej redukovanej výške. 
Celkové vyhodnotenie stavu úloh výskumu a vývoja bolo uskutočnené agentúrou a radou agentúry, na základe čoho bol spracovaný predkladaný materiál. Poskytnutie podpory na pokračovanie riešenia úloh schválila  rada agentúry v zmysle zákona č. 203/2001 Z.z.  
  Prerokovanie materiálu vo vláde je rozhodujúce z hľadiska vykonania zmeny programu 029 na medzirezortný program „Úlohy výskumu a vývoja podporované Agentúrou na podporu vedy a techniky“, vytvorenia jeho podprogramov a vykonania  rozpočtových opatrení pre rozpočtové kapitoly MŠ SR, MP SR, MZ SR, MH SR, MVRR SR a SAV.
Napriek postaveniu a funkcii agentúry danú zákomni č. 132/2002 Z.z a 203/2001 Z.z., ktoré priradili agentúre obdobnú pozíciu ako majú agentúry v štátoch EÚ, predkladaný materiál navrhuje riešiť financovanie schválených úloh výskumu a vývoja prostredníctvom podprogramov medzirezortného programu v dotknutých kapitolách. Tento návrh vychádza z odporúčaní a stanovísk MF SR.  
Materiál bol predložený na medzirezortné pripomienkové konanie. Pripomienky vzniesli kapitoly MF SR, MH SR, MZ SR a MP SR. Pripomienky boli akceptované a zapracované do materiálu. Pripomienky ďalších siedmich ústredných orgánov boli doručené až po termíne pripomienkového konania a v zmysle Metodického pokynu  neboli vyhodnotené. Žiadny z týchto subjektov nevzniesol k materiálu pripomienky s výnimkou MVRR SR. Všetky získané podnety využije MŠ SR pri riešení otázok spôsobu podpory úloh agentúry v nasledujúcom období. 
Materiál bol prerokovaný na Porade ekonomických ministrov vlády SR dňa 12. 5. 2003. Porada ekonomických ministrov materiál vzala na vedomie, odporúčala predkladateľovi návrh prerokovať v Rade vlády pre vedu a techniku a predložiť na rokovanie vlády SR a súčasne odporúčala vláde SR návrh schváliť. 
Rada vlády SR prerokovala materiál dňa 22. 5. 2003 a odporúčala vláde SR prerokovať materiál po zapracovaní pripomienok. Materiál bol dopredu prerokovaný s viacerými zástupcami dotknutých rozpočtových kapitol a osobitne so zástupcami MF SR, ktorý po zvážení stavu a názorov navrhol riešenie, ktoré bolo v materiáli akceptované. Pripomienky zástupcov MH SR boli po vykonaní kontrolného dňa úlohy č. APVT-99-002502 zapracované do materiálu. Materiál sa predkladá na rokovanie vlády SR ako bezrozporový.